Blitsbokke nou ook sonder Selvyn | Netwerk24
Deur Marnus Kok 28 Mei 2019 16:30
Dewald Human het Maandagaand inderhaas op die vliegtuig geklim om hom by die Blitsbokke in Parys aan te sluit.
Dewald Human moes hom inderhaas by die Blitsbokke in Parys aansluit. Foto: Getty Images
Dié 24-jarige spelskepper is na die span opgeroep in die plek van Selvyn Davids, wat hom weens persoonlike redes aan die span moes onttrek.
Die Blitsbokke kom die naweek in die laaste toernooi van die huidige seisoen in Wêreldrugby se sewesreeks in Parys te staan.
Human, wat die Blitsbokke by geleentheid in 2018 aangevoer het, was dié seisoen vroeg in Februarie (in Sydney) laas in aksie, voordat hy in onguns verval het.
Maar moenie dink dié boorling van Uniondale gaan Parys toe om ’n toeris te wees nie.
“Hopelik kan ek weer bydra en help om die standaarde te handhaaf wat oor die afgelope paar seisoene daargestel is.
“Ek verwag dat coach Neil (Powell, afrigter van die Blitsbokke) ons gaan aansê om onsself op die veld te geniet. Die harde werk is gedoen.
“Dit was nou ’n rukkie wat ek nie vir die span in aksie was nie, so ek sal vinnig moet aanpas. Maar ek sien daarna uit,” sê Human.
* Human is die derde verandering wat Powell sedert die afgelope naweek se toernooi in Londen aan sy span moes aanbring. Stedman Gans (hand) en Kurt-Lee Arendse (harsingskudding) sal ook nie in aksie wees nie. Hul plaasvervangers, Cecil Afrika en Mfundo Ndhlovu, het hulle Dinsdagoggend in Parys aangemeld.
Meer oor: Sewesrugby | Blitsbokke | Dewald Human